**Porjad wužiwanja stadiona na Młynkec łuce   
(stadionowy porjad)**

§1 Wobłuk płaćiwosće

Stadionowy porjad płaći za stadion na Młynkec łuce na Humboldtowej dróze 10, w 02625 Budyšinje; płaći za cyły teren, kotryž płót wobdawa, inkl. płoniny přistupa na stadion.

§2 Wěnowanje

1. Stadion je zjawne zarjadnišćo, kotrež wužiwa so za šulski sport a k sportowanju a za strowotnisku prewenciju kaž tež za zarjadowanja sportoweho, socialneho a kulturneho razu. Wosebje ma so wužiwać za wubědźowanja w kopańcy, lochkoatletice a za nadregionalne a reprezentatiwne wulkozarjadowanja.
2. Wužiwanje stadiona je jeničce dowolene w přizwolenej dobje a wobjimje wotpowědnje wustawkam wo popłatkach a wužiwanju sportowanišćow města Budyšina. Ze zastupom do stadiona připóznawaće stadionowy porjad.

§3 Domjace prawo

1. Domjace prawo ma wyši měšćanosta Budyšina. W jeho nadawku zastupuja wyšeho měšćanostu w domjacym prawje sćěhowace wosoby:
   1. zamołwići přistajeni města Budyšina
   2. wosoby w nadawku města Budyšina skutkowacy.
2. Wosoby, kotrež maja domjace prawo, smědźa stadion w kóždym času wopytać.
3. Wosoby, kotrež maja domjace prawo, smědźa wšitkim wosobam, kotrež su w stadionje, přikazać naprawy k dodźerženju wěstoty a porjada. Přikazam maće bjezposrědnje sćěhować.

§4 Wužiwanje/ přebywanje

1. W stadionje směće přebywać, jeli maće woprawnjenku a móžeće ju policiji na napominanje abo porjadniskej słužbje zarjadowarja abo mějićela domjaceho prawa předpołožić abo wobkrućić.
2. Wupraji so wosobje krajny zakaz přistupa do stadionow abo do stadiona na Młynkec łuce, njesmě wosoba do stadiona zastupić. Přeńdźe-li wosoba tutomu zakazej, ma mějićel domjaceho prawa abo policija wosobu ze stadiona wupokazać.
3. Z awtom směće so na teren stadiona jeničce z dowolnosću podać. Awto maće na předwidźanych/woznamjenjenych městnach parkować.
4. Na terenje stadiona směće kolesa jeničce na předwidźanych městnach přizamknyć.

§5 Kontrola při zachodźe

1. Přewjedźe-li zarjadowar z wužiwanskej a popłatkowej zdźělenku zarjadowanje ze zastupom, ma rjadowanja po §7 wot. 1 a 2 wobkedźbować a při zastupje lisćiki kontrolować.
2. Zarjadowar z wužiwanskej a popłatkowej zdźělenku smě samostatnje a situaciji wotpowědnje postajić dalše naprawy k dodźerženju porjada a k zaručenju wěstoty w stadionje.
3. Kontrolna a wěstotna słužba ma prawo, wopytowarjow zarjadowanja přepytować a přepruwować, tež z techniskej pomocu. Přepytować smědźa tež wěcy, kotrež maja wopytowarjo při sebi.
4. Wopytowarjam, kotřiž kontrolu při zachodźe wotpokazuja, zapowědźi so móžnosć zastupa.

§6 Zadźerženje w stadionje

1. Wšitcy, kotřiž su w stadionje, njesmědźa druheho zranić, wohrožować abo druhemu na puću być (bóle hač wobstejnosće podadźa) abo druheho wobćežować. Wotpadki dajće do papjernikow.
2. Wšitcy, kotřiž su w stadionje, maja so měć po přikazach zarjadowarja, policije, wohnjoweje wobory, wěstotneje słužby a wuchowanskeje słužby.
3. Schody a rynki, puće a wuchowanske šćežki ma kóždy, kotryž w stadionje přebywa, swobodnje dźeržeć.

§7 Zakazy

1. Wšitkim wosobam, kotrež w stadionje přebywaja, je zakazane, slědowace wěcy sobu měć:
2. brónje, wšojedne, kotreho razu; wuwzaće pola wěstotnych přistajenych,
3. wěcy, kotrež hodźa so jako bróń abo nastroj k mjetanju wužiwać; wuwzate su sportowe nastroje we wobłuku dowoleneho wužiwanja,
4. pryskanske dozy, žerjace abo barbjace substancy,
5. bleše, nopaški, karany abo dozy, kotrež wobsteja z krjechkeho, lochce roztřěskaneho abo twjerdeho materiala
6. wohnjostrojowe ćělesa, swěćawki a dalše pyrotechniske předmjety,
7. žerdźe chorhojow abo transparentow, kotrež su dlěše hač jedyn meter abo kotrychž přeměr je wjetši hač tři centimetry,
8. mechaniske, elektriske abo akustiske nastroje k harowanju,
9. laser-pointery,
10. lochce zapalomne předmjety,
11. zwěrjata,
12. rasistiske, napřećo cuzym njepřećelske, antisemitiske, ekstremistiske, namóc sławjace, diskriminowace propagandowe materialije kaž tež kóždyžkuli politiski informaciski material; wotpowědnje płaći to tež za drastu, napisy abo symbole z jasnym rasistiskim, napřećo cuzym njepřećelskim, antisemitiskim, ekstremistiskim, namóc sławjacym abo diskriminowacym woznamom.

Wužiwar, kotryž je přez wužiwanski a popłatkowy porjad woprawnjeny, wobsedźer domjaceho prawa abo policija móže w jednotliwym padźe wo rjadowanju wotrězka 1 pismiki *a* do *k* nimo toho dalše zakazy k wobsedźenju předmjetow wuprajić.

1. Wšitkim wosobam, kotrež w stadionje přebywaja, je tohorunja zakazane:
2. kóždyžkuli zadźerženje, kotrež zjawnu wěstotu wohrožuje abo myli,
3. rasistiske, napřećo cuzym njepřećelske, antisemitiske, ekstremistiske, namóc sławjace, diskriminowace kaž tež kóždyžkuli formu politiskich parolow zwuraznić abo rozšěrjeć kaž tež pokazanje a wužiwanje nacionalsocialistiskich, ranjacych abo přećiwo cuzym njepřećelske parole abo symbole na kóždyžkuli powjerchu,
4. přeńdźenja přećiwo zakazej zababjenja,
5. skupiny wobydlerjow abo powołanske skupiny ze zwuraznjenjemi, gestami abo hinašim zadźerženjom diskriminować,
6. na twary a zarjadnišća, kotrež su za powšitkowne wužiwanje předwidźane, wosebje fasady, płoty, murje, wobhrodźenja hrajnišćow, wotmjezowanja, wobswětlenske připrawy, podesty kamerow, štomy, sćežory wšěch družin a třěchi łazyć abo tute přewinyć,
7. mjetać předmjety kóždyžkuli družinow, wuwzate su sportowe nastroje we wobłuku dowoleneho wužiwanja,
8. woheń zapalić, wohnjostrojowe ćělesa abo swěćawki abo hinaše pyrotechniske předmjety wotpalić abo wutřělić,
9. twarske připrawy, zarjadnišća abo puće popisać, pomolować, polěpić abo na hinaše wašnje zanjerodźić,
10. zasadźić njewobsadźene powětrowe systemy (truty).

Wužiwar, kotryž je přez wužiwanski a popłatkowy porjad woprawnjeny, wobsedźer domjaceho prawa abo policija móže w jednotliwym padźe wo rjadowanju wotrězka 2 pismiki *a* do *i* nimo toho dalše zakazy k wobsedźenju předmjetow wuprajić.

§8 Dohladowanje z widejom

Při wěstych zarjadowanjach móže so w zajimje wěstoty wosobow, kotrež w stadionje přebywaja a k zadźěwanju njeskutkow dohladować z pomocu wideja. Na aktiwne dohladowanje z widejom so na wosebite wašnje při zachodach do stadiona skedźbnja. Składowane daty so bjez komdźenja, najpozdźišo jedyn měsac po nahrawanju hasnu, jeli njejsu za zaměry po § 13 wot. 1 a 2 Sakskeho zakonja k přewjedźenju škita datow (SächsDSDG) hižo trěbne. Z prawom přistupa a zastupa do stadiona přizwoli kóžda wosoba předźěłanju widejoweho nahrawanja, hdyž je to za wotwobaranje strachow za zjawnu wěstotu kaž tež za sćěhowanje njeskutkow, k woprawnjenju prawniskich žadanjow abo k zawěsćenju škitanjahódnych zajimow potrjechenych wosobow, wosebje k zběhnjenju nuznych dopokazow trěbne.

§9 Rukowanje

1. Stadion wužiwaće na swójski riziko. Město Budyšin njerukuje za wobškodźenja a zhubjene sobu přinjesene wěcy. Město Budyšin rukuje jenož we wobłuku prawniskeje winowatosće rukowanja.
2. Hdyž nastanu z winowatych přičin škody, su zawinowarjo w padźe, hdyž so postajenja popłatkoweho a wužiwanskeho porjada za sportnišća města Budyšina abo zrěčenske rjadowanja njenałožuja, we wobłuku zakonskich postajenjow k narunanju škody winowaći. Wobsteji podhlad chłostajomneho njeskutka, zapodamy skóržbu.
3. Wšitke wosoby, kotrež w stadionje přebywaja maja wosobinske a wěcne škody bjez komdźenja městu Budyšinej přizjewić a pisomnje dokumentować.

§10 Přeńdźenja

1. Wosobam, kotrež předpisy stadionoweho porjada njewobkedźbuja, so njehladajo dalšich prawow města Budyšina abo mějićela domjaceho prawa bjez narunanja přistup do stadiona zapowědźi abo wone so ze stadiona wupokazaja. Prawo wupokazanych wosobow na narunanje zastupneho popłatka njewobsteji. Napřećo wosobam, kotrež ze swojim zadźerženjom zwonka stadiona a w stadionje wěstotu a porjad zarjadowanja wobwliwuja abo wohrožuja, móže so njehladajo dalšich prawow města Budyšina abo mějićela domoweho prawa bjez narunaja wuprajić zakaz přistupa do stadiona. Spřećiwjenje přećiwo stadionowemu porjadej předleži tež potom, hdyž přitomna wosoba jednu wosobu při zakazanym jednanju podpěruje abo dalšu wosobu k zakazanemu jednanju naštyka.
2. Maja-li wosoby zakazane wěcy při sebi, so tute wěcy wotewzaja a so – hdyž njejsu za přepytowanja k zwěsćenju winy trěbne – po tym, zo wuměnjenja za wotewzaće hižo njepředleža, wobsedźerjej zaso wróća.

Budyšin, dnja 1. awgusta 2023

kontakt:  
Zarjad za kubłanje a socialne  
telefon: 03591 534 501  
e-mejlka: bildung-soziales@bautzen.de

Karsten Vogt  
wyši měšćanosta